เอกสารแนบ 3

รายงานคณะกรรมการตรวจสอบ

ในรอบปี พ.ศ. 2554 คณะกรรมการตรวจสอบ บริษัท เมืองไทยประกันภัย จำกัด (มหาชน)
ได้ประชุมร่วมกับฝ่ายจัดการและหน่วยงานต่างๆ ของบริษัท ซึ่งได้จัดประชุมรวม 5 ครั้ง
เพื่อพิจารณารายละเอียดและสอบทานงบการเงินประจำปี 2553 จำนวน 1 ครั้ง
และมีการประชุมร่วมกับสำนักงาน เอินส์ท แอนด์ ยัง จำกัด ซึ่งเป็นผู้สอบบัญชีของบริษัท
เพื่อสอบทานแผนการสอบบัญชีและความเป็นอิสระในการสอบบัญชี
ประชุมพิจารณารายละเอียดและสอบทานงบการเงินระหว่างกาล ภายหลังสอบทาน สำหรับงวด 3
เดือน 6 เดือน และ 9 เดือน ของปี พ.ศ. 2554 จำนวน 3 ครั้ง
และประชุมพิจารณาคัดเลือกผู้สอบบัญชีประจำปี พ.ศ. 2555 จำนวน 1 ครั้ง

คณะกรรมการตรวจสอบได้ปฏิบัติหน้าที่ตามขอบเขตและความรับผิดชอบตามที่ได้รับมอบหมายจากคณะกรรมการบริษัทและตามระเบียบบริษัทว่าด้วยหลักเกณฑ์และแนวทางปฏิบัติของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย
ได้แก่การสอบทานการกำกับดูแลกิจการที่ดี การสอบทานงบการเงิน
สอบทานการบริหารจัดการความเสี่ยง การสอบทานการประเมินการควบคุมภายใน
และกำกับดูแลงานตรวจสอบภายใน ซึ่งสรุปได้ดังนี้

1.  สอบทานการกำกับดูแลกิจการที่ดี
    คณะกรรมการตรวจสอบได้กำกับดูแลให้มีการเปิดเผยข้อมูลอย่างโปร่งใสและปฏิบัติตามประกาศของคณะกรรมการกำกับตลาดหลักทรัพย์
    ตลาดหลักทรัพย์แห่งประเทศไทย และกฎหมายที่เกี่ยวข้องกับการดำเนินธุรกิจ เช่น
    การสอบทานนโยบายการกำกับดูแลกิจการ สิทธิของผู้ถือหุ้น สิทธิของผู้มีส่วนได้เสีย
    จริยธรรมทางธุรกิจและการถ่วงดุลของผู้บริหาร
    เพื่อให้มั่นใจว่าบริษัทได้ดำเนินการตามเงื่อนไขทางธุรกิจปกติ

2.  สอบทานความเพียงพอของระบบการควบคุมภายใน
    โดยการประเมินประสิทธิผลของระบบควบคุมภายในระดับองค์กรและระดับหน่วยงาน
    เพื่อการควบคุมประสิทธิผลของการดำเนินงาน
    การใช้ทรัพยากรอย่างมีประสิทธิภาพและประหยัด การดูแลทรัพย์สิน
    การป้องกันหรือลดข้อผิดพลาด ความเสียหาย การรั่วไหล การสิ้นเปลืองหรือการทุจริต
    ความเชื่อถือได้และครบถ้วนของข้อมูลทางการเงินและข้อมูลการปฏิบัติงาน

3.  สอบทานงบการเงินประจำปี 2553 และงบการเงินรายไตรมาสประจำปี 2554 ของบริษัท
    เพื่อให้มั่นใจว่าได้ปฏิบัติตามมาตรฐานบัญชีตามพระราชบัญญัติการบัญชี 2543
    ประกาศของคณะกรรมการกำกับตลาดหลักทรัพย์และตลาดหลักทรัพย์แห่งประเทศไทย
    และประกาศของสำนักงานคณะกรรมการกำกับและส่งเสริมการประกอบธุรกิจประกันภัย
    ระบบบัญชีและงบการเงินมีความถูกต้องเชื่อถือได้
    คณะกรรมการตรวจสอบได้เชิญผู้สอบบัญชีร่วมประชุมพิจารณางบการเงิน
    ได้สอบทานและสอบถามผู้สอบบัญชีในเรื่องความถูกต้องครบถ้วนของงบการเงิน
    และความเพียงพอในการเปิดเผยข้อมูล
    รายการปรับปรุงบัญชีที่มีผลกระทบต่องบการเงินที่มีสาระสำคัญ

4.  กำกับดูแลงานตรวจสอบภายใน โดยการสอบทานการปฏิบัติงานตรวจสอบภายใน
    แผนการตรวจสอบ การประเมินผลการปฏิบัติงานของหน่วยงานตรวจสอบภายใน งบประมาณ
    และอัตรากำลัง นอกจากนี้คณะกรรมการตรวจสอบได้พิจารณาแผนการตรวจสอบประจำปี 2555
    ซึ่งได้จัดทำขึ้นบนพื้นฐานของการประเมินการควบคุมภายใน
    และตามมาตรฐานความเสี่ยงของบริษัท

5.  สอบทานแผนการสอบบัญชีและความเป็นอิสระของผู้สอบบัญชี
    ได้พิจารณาคัดเลือกผู้สอบบัญชีและค่าตอบแทนแล้ว
    เพื่อเสนอต่อคณะกรรมการบริษัทขออนุมัติที่ประชุมผู้ถือหุ้น ในปี 2555 ได้แต่งตั้งนายโสภณ
    เพิ่มศิริวัลลภ ผู้สอบบัญชีรับอนุญาตทะเบียนเลขที่ 3182 และ/หรือ นางสาวภูริ์พรรณ เจริญสุข
    ผู้สอบบัญชีรับอนุญาตทะเบียนเลขที่ 4950 และ/หรือ นางนงลักษณ์ พุ่มน้อย
    ผู้สอบบัญชีรับอนุญาตทะเบียนเลขที่ 4172 และ/หรือ นางสาวรัตนา จาละ
    ผู้สอบบัญชีรับอนุญาตทะเบียนเลขที่ 3734 แห่งบริษัทสำนักงาน เอินส์ท แอนด์ ยัง จำกัด
    เป็นผู้สอบบัญชีของบริษัท และกำหนดค่าสอบบัญชีประจำปีรวมทั้งสิ้นเป็นจำนวนเงิน 2,000,000
    บาท (สองล้านบาทถ้วน) โดยมีรายละเอียดดังนี้

1)  ตรวจสอบงบการเงินประจำปี พ.ศ. 2555 เป็นจำนวนเงิน 800,000 บาท

2)  สอบทานงบการเงินระหว่างกาล (รายไตรมาส 3 ครั้ง) เป็นจำนวนเงิน 600,000 บาท

3)  สอบทานรายงานการดำรงเงินกองทุนตามความเสี่ยง (Risk-Based Capital : RBC)
    ประจำไตรมาสสิ้นสุด ณ วันที่ 30 มิถุนายน พ.ศ. 2555
    เพื่อเสนอต่อสำนักงานคณะกรรมการกำกับและส่งเสริมการประกอบธุรกิจประกันภัย
    เป็นจำนวนเงิน 150,000บาท

4)  สอบทานรายงานการดำรงเงินกองทุนตามความเสี่ยง (RBC) ประจำปีสิ้นสุด ณ วันที่ 31
    ธันวาคม 2555
    เพื่อเสนอต่อสำนักงานคณะกรรมการกำกับและส่งเสริมการประกอบธุรกิจประกันภัย
    เป็นจำนวนเงิน 350,000 บาท

5)  สอบทานรายงานควบคุมภายในและการลงทุนเสนอต่อสำนักงานคณะกรรมการกำกับและส่งเสริมการประกอบธุรกิจประกันภัย
    เป็นจำนวนเงิน 100,000 บาท

เพื่อนำเสนอที่ประชุมคณะกรรมการบริษัทและที่ประชุมสามัญผู้ถือหุ้นประจำปี 2555
พิจารณาอนุมัติต่อไป

คณะกรรมการตรวจสอบได้ให้ความสำคัญด้านการกำกับดูแลกิจการที่ดี การควบคุมภายใน
และการบริหารความเสี่ยงอย่างต่อเนื่อง เพื่อให้บริษัทมีการกำกับดูแลกิจการที่ดี
มีการควบคุมภายในที่เพียงพอเหมาะสมกับการดำเนินธุรกิจ
มีการบริหารความเสี่ยงให้อยู่ในระดับที่ยอมรับได้
ระบบบัญชีและรายงานทางการเงินมีความถูกต้องเชื่อถือได้ รวมทั้งมีการปฏิบัติตามกฎหมาย ระเบียบ
ข้อบังคับ ที่เกี่ยวข้องกับการดำเนินธุรกิจของบริษัท

[] ในนามคณะกรรมการตรวจสอบ

(นายชูศักดิ์ ดิเรกวัฒนชัย)

ประธานกรรมการตรวจสอบ